
AVIZ

asupra proiectului de Lege privind aprobarea Ordonanţei de urgenţă a Guvernului nr.181/2000 privind instituirea monopolului de stat 

asupra alcoolului


Cu adresa nr.603/13 noiembrie 2000, Comisia pentru industrii şi servicii a fost sesizată, în vederea dezbaterii şi avizării, cu proiectul de Lege privind aprobarea Ordonanţei de urgenţă a Guvernului nr.181/2000 privind instituirea monopolului de stat asupra alcoolului.


În şedinţa din 30 mai 2000, Comisia pentru industrii şi servicii a examinat proiectul de Lege privind aprobarea Ordonanţei de urgenţă a Guvernului nr.181/2000 privind instituirea monopolului de stat asupra alcoolului, pe care l-a avizat negativ.
Avizarea negativă s-a datorat faptului că instituirea unui monopol cu caracter comercial contravine dispoziţiilor constituţionale ale art.134 alin.(2) lit.a) care prevăd obligaţia statului de a asigura liberatea comerţului şi protecţia concurenţei.

Mai mult, dispoziţiile OUG nr.181/2000 vin în contradicţie şi cu acquis-ul comunitar, respectiv cu prevederile art.31 din Tratatul de la Amsterdam şi art.33 din Acordul European de Asociere între România, pe de-o parte, Comunităţile Europene şi Statele Membre, pe de altă parte care prevăd un termen de 5 ani în care România şi Statele Membre vor ajusta orice monopol de stat cu caracter comercial.

Prin OUG nr.181/2000, statul obligă producătorii de alcool autorizaţi să-i pună la dispoziţie în mod gratuit spaţiile de depozitare necesare, ceea ce este în contradicţie cu principiile economiei de piaţă şi cu prevederile Legii concurenţei nr.21/1996.

În ordonanţă, este prevăzut ca preţul de cumpărare de către stat a alcoolului etilic rafinat şi a celui tehnic să fie stabilit prin negociere de către Ministerul Finanţelor Publice şi asociaţiile patronale, cu avizul Oficiului Concurenţei dar pe lista OUG nr.36/2001 nu au fost introduse aceste produse; în plus, avizarea preţului de către Oficiul Concurenţei ar fi trebuit prevăzută şi în cazul vânzării de către stat a alcoolului etilic şi tehnic. 

Este important de reţinut că în Memorandum-ul la Documentul complementar de poziţie pentru capitolul 6 "Politica concurenţei" deschis în cadrul negocierilor de aderare a României la Uniunea Europeană, aprobat de Guvern la data de 22.02.2001, se menţionează că există propuneri de abrogare a acestei ordonanţe, fără precizarea unui termen ferm.

În raport de obiectul şi conţinutul său, proiectul de lege face parte din categoria legilor ordinare.

                      p.PREŞEDINTE,                                          SECRETAR,

                         Ioan Bivolaru                                            Aurelia Vasile

Expert,

Silvia Vlăsceanu

